钦定古今图书集成/明伦汇编/氏族典/第353卷 > 《廖用贤尚友录》 > 牟子才
## 钦定古今图书集成/明伦汇编/氏族典/第353卷 > 《廖用贤尚友录》 > 牟子才

按《宋史牟子才传》：“子才字存容，井研人。八世祖允良
生期岁，淳化间盗起，举家歼焉。子才，嘉定十六年举
进士，对策诋丞相史弥远，调嘉定府洪雅县尉，监成
都府榷茶司卖引所，辟四川提举茶马司准备差遣，
改辟总领四川财赋所干办公事，连丁内外艰，免丧。
李心传方修《中兴四朝国史》，请子才自助，擢史馆检”
阅，请外，通判吉州，转衢州，入为国子监主簿，迁太常
博士。郑清之再相，子才两上封事，迁秘书郎，屡辞，主
管崇道观。逾年，迁著作佐郎，又迁起居郎。子才辞去，
以集英殿修撰知太平州。召入对，权工部侍郎。时丁
大全与董宋臣表里，浊乱朝政，子才累疏辞归。初，子
才在太平建李白祠，自为《记》，又写高力士脱靴之状，
为之赞而刻诸石。属有拓本遗宋臣，宋臣大怒，持二
碑泣愬于帝，乃与大全合谋，嗾御史交章诬劾子才
在郡公燕及馈遗过客为入己，降两官。大全败，宋臣
斥诬劾子才者，悉窜岭海外。乃复子才官职，提举玉
隆万寿宫，遂以礼部侍郎召，屡辞不许。度宗在东宫，
雅敬子才，即位，授翰林学士、知制诰。力辞请去，以资
政殿学士致仕，卒。